**P5**

**EELNÕU 09.04.2019**

 1-2.1/219-EN

**M Ä Ä R U S**

**Märjamaa 16. aprill 2019 nr**

**Puuetega inimeste eluaseme füüsilise kohandamise kord**

Määrus kehtestatakse kohaliku omavalitsuse korralduse seaduse § 22 lõike 1 punkt 5 ja § 22 lõike 2, sotsiaalhoolekande seaduse § 14 lõike 2 ja § 42 lõike 1, sotsiaalkaitseministri 26. veebruari 2018 määruse nr 4 „Puuetega inimeste eluaseme füüsiline kohandamine“ § 24 lõike 1 punkti 1 ning Märjamaa Vallavolikogu 15.05.2018 määruse nr 26 „Sotsiaalhoolekandelise abi andmise kord“ § 109 lg 5 alusel.

**§ 1. Reguleerimisala**

(1) Eluruumi kohandamise kulu hüvitamise kord (edaspidi *kord*) reguleerib eluruumi kohandamise kulu osalist hüvitamist Märjamaa valla eelarves selleks ette nähtud vahendite arvelt.

(2) Korra eesmärk on soodustada puudega isikute iseseisvat toimetulekut, leevendada või kõrvaldada puudest tingitud takistusi eluruumi kasutamisel.

**§ 2. Mõisted**

Käesolevas määruses kasutatakse mõisteid järgmises tähenduses:  
1) eluruumi kohandamine on ehituslik tegevus ja/või tehnilise abivahendi paigaldamine puudega isiku toimetuleku soodustamiseks;  
2) eluruumi kohandamise kulu (edaspidi *kulu*) on eluruumi kohandamiseks vajaliku materjali, ehitustöö, tehniliste abivahendite ostmise ja paigaldamise kulu;  
3) eluruum on puudega isiku kasutuses olev elamu, korter või tuba ja juurdepääs sellele;  
4) hüvitis on summa, mis määratakse ja makstakse kulu osaliseks katteks.

**§ 3. Eluruumide kohandamise rahastamine**

(1) Eluruumide kohandamist rahastatakse vallaeelarve ja toetuste vahenditest.

(2) Eluruumi kohandamise maksumuse tasumisel lähtutakse sotsiaalkaitseministri 26. veebruari 2018. a määruses nr 4 „Puuetega inimeste eluaseme füüsiline kohandamine“ sätestatud standardiseeritud ühikuhindadest, nende puudumise korral tegelikest ja põhjendatud kuludest.

(3) Eluruumi kohandamise kulud tasub Märjamaa Vallavalitsus (edaspidi *vallavalitsus*):  
1) töid teostanud ettevõtjale;  
2) taotlejale, kui taotleja teostab tööd ise.

(4) Kui kohanduse eeldatav maksumus ületab standardiseeritud ühikuhinda rohkem kui 10%, siis esitab taotleja täiendavad kulu põhjendavad dokumendid, sealhulgas vähemalt ühe täiendava hinnapakkumuse.

**§ 4. Õigustatud isikud**

Õigus eluruumi kohandamisele on isikul:  
1) kellel sotsiaalkindlustusamet on tuvastanud puude puuetega inimeste sotsiaaltoetuste seaduse tähenduses;  
2) kelle liikuvusega seotud toiminguid, sealhulgas köögi- või hügieenitoiminguid (edaspidi *toimingud*) on võimalik parandada eluruumi kohandamisega ja  
3) kelle rahvastikuregistrijärgne ja tegelik elukoht on aastaringseks elamiseks ette nähtud eluruum Märjamaa valla haldusterritooriumil.

**§ 5. Eluruumi kohandamise taotluste vastuvõtmisest teavitamine**

(1) Vallavalitsus otsustab meetmes osalemise pärast rahandusministeeriumi poolt taotlusvooru väljakuulutamist.

(2) Kui vallavalitsus otsustab taotlusvoorus osaleda, avaldab ta vähemalt viis tööpäeva enne eluruumi kohandamise taotluste (edaspidi *taotlused*) vastuvõtu algust Märjamaa valla ajalehes, valla veebilehel ja valla *Facebooki* lehel järgmise teabe:  
1) taotluste esitamise tähtaeg (vähemalt 20 kalendripäeva);  
2) kohanduste tegemise periood (kuni 24 kalendrikuud);  
3) tehtavate tööde arv kokku või tehtavate tööde arv töö liigi vm alusel;  
4) taotluste vastuvõtmise koht ja aeg;  
5) taotluste esitamise posti ja e-posti aadressid;  
6) taotluse kohustuslikud andmed.

**§ 6. Toetuse ese**

(1) Puudega isiku elukoha kohandamise toetuse eesmärk on vähendada puudest tingitud raskusi elukohta sisenemisel, elukohas liikumisel ja enesega toimetulekul.

(2) Elukoha kohandamisel on abikõlblikud liikuvusega seotud toimingute parandamiseks, elukohta sissepääsu, hoone välisukse ja elukoha vahelise käigutee, hoone ja selle territooriumile sissepääsu või piirde kohandamiseks ning hügieeni- ja köögitoimingute parandamiseks tehtavad kulud.

(3) Kohandada saab eluruumi, mis on taotleja:  
1) omandis või kaasomandis;  
2) kasutuses lepingu alusel, mille järgi on tal õigus asja igakordsest omanikust sõltumata kasutada eluruumi vähemalt kaks aastat kohanduse planeeritud lõpetamisest.

(4) Kui kohandatav eluruum ei ole taotleja omandis, peab taotleja koos kohanduse taotlusega esitama eluruumi omaniku, kaasomandi puhul kaasomaniku kirjaliku nõusoleku kohanduse tegemise lubamise kohta.

(5) Kui kohandatavale eluruumile on seatud hüpoteek, peab taotlemisel olema hüpoteegipidaja nõusolek kohanduse tegemiseks, kui hüpoteegi seadmise kokkulepe piirab taotlejal vara käsutamist.

(6) Kohandada ei saa eluruumi, mille osas on algatatud täitemenetlus, välja arvatud juhul, kui eluruumi kasutatakse lepingu alusel, mille järgi on taotlejal õigus asja igakordsest omanikust sõltumata kasutada eluruumi vähemalt kaks aastat kohanduse planeeritud lõpetamisest.

**§ 7. Hüvitatavad kulud**

(1) Puudega isiku elukoha kohandamisel hüvitatakse kulusid vastavalt sotsiaalkaitseministri 26.02.2018 määrusele nr 4 „Puuetega inimeste eluaseme füüsiline kohandamine“ määratud standardiseeritud ühikuhindadele või vastava ühikuhinna puudumise korral vastavalt eeldatavale eelarvele.

(2) Ühele taotlejale määratakse toetus ühe kohanduse tegemiseks. Uue kohanduse tegemiseks saab uuesti toetust taotleda viie aasta möödumisel viimase toetuse taotluse rahuldamisest.

(3) Ühe kohanduse raames võib toetamiseks kombineerida eri liiki kohandusi.

(4) Kooskõlas lõikes 1 nimetatud määrusega hüvitatakse puudega isiku elukoha kohandamisel järgmisi kulusid:  
1) ehitusteatise, ehitusprojekti ja sellega seotud dokumentide koostamise ning ekspertiisi tegemise kulud;  
2) projektijuhtimise ja ehitusjärelevalve kulud;  
3) ehitusmaterjalide ja ehitustööde kulud;  
4) ehitustöö käigus ehitisse paigaldatavate seadmete kulud koos paigaldamisega;  
5) pärast kohandamist eluruumi eesmärgipärase kasutamise või ehituseelse väljanägemise taastamiseks vajalike ehitustööde ja ehitusmaterjalide kulud;  
6) ehituse käigus asendatava tavamööbli ja inventari kulud juhul, kui olemasolevat mööblit või inventari ei ole võimalik senisel otstarbel samas eluruumis kasutada.

**§ 8. Eluruumi kohandamise taotlemine**

(1) Eluruumi kohandamise taotleja esitab vallavalitsusele kirjaliku taotluse, milles märgitakse:  
1) taotleja ees- ja perekonnanimi, isikukood ja kontaktandmed;  
2) taotleja esindaja ees- ja perekonnanimi, isikukood, kontaktandmed ja esindusõiguse alus;  
3) kohandatava eluruumi andmed;  
4) eluruumi omaniku, kõigi kaasomanike või korteriühistu nõusolek eluruumi kohandamise kohta;  
5) eluruumi kohandamise eesmärk ja selgitus;  
6) vajalike tööde liik ja laad.

(2) Koos taotlusega esitatakse:

1) esindusõigust tõendava dokumendi koopia;  
2) eluruumi omaniku, kõigi kaasomanike või korteriühistu kirjalik nõusolek eluruumi kohandamise kohta, kui taotleja ei ole eluruumi ainuomanik või kui kohandatakse kaasomanike ühiskasutuses olevaid ruume.

**§ 9. Taotluste lahendamine**

(1) Taotlused registreeritakse nende saabumise järjekorras.

(2) Vallavalitsus kontrollib taotleja ja taotluse nõuetele vastavust. Kui taotleja või taotlus ei vasta nõuetele või taotleja ilmselgelt ei ole õigustatud isik, siis jääb taotlus rahuldamata.

(3) Vallavalitsus otsustab taotluse rahuldamise või rahuldamata jätmise hiljemalt 120 päeva jooksul pärast taotluse esitamisest.

(4) Vallavalitsus jätab taotluse rahuldamata, kui:  
1) eluruumi soovitud viisil kohandamine ei paranda taotleja liikuvusega seotud toiminguid, köögi- või hügieenitoiminguid;  
2) eluruumi on lepingulise kasutusõiguse tähtaja tõttu võimalik kasutada alla kahe aasta;  
3) eluruumi omanik, kaasomanik või korteriühistu ei anna eluruumi kohandamiseks nõusolekut;  
4) eluruumi soovitud viisil kohandamine ei ole ehituslikult või tehniliselt otstarbekas;  
5) taotleja või tema esindaja ei võimalda eluruumi vastavust taotlusele kontrollida;  
6) esinevad muud asjaolud, mille tõttu eluruumi kohandamine ei paranda taotleja toiminguid.

(5) Vallavalitsus esimees sõlmib toetuse eraldamise lepingu toetuse saajaga ja vajadusel eluruumi kohandajaga.

(6) Toetuse saaja esitab vallavalitsusele toetuslepingus määratud tähtajaks vormikohase lõpparuande toetuse kasutamise kohta koos toetuse kasutamist tõendavate dokumentidega.

(7) Vallavalitsusel on õigus viie aasta jooksul otsuse tegemisest kontrollida, kuidas eluruumi kohandamine on parandanud toetuse saaja toiminguid. Vallavalitsusel on õigus igal ajal kontrollida toetuse kasutamise sihtotstarbelisust.

(8) Juhul, kui toetust ei ole kasutatud sihtotstarbeliselt, hüvitab toetuse saaja vallavalitsusele õigusliku aluseta saadud ja kasutatud toetuse summad.

**§ 10. Dokumentide säilitamine ja järelkontroll**

(1) Vallavalitsus säilitab määruse rakendamisega seotud dokumente seaduses sätestatud viisil ja tähtaegadel. Rahaliste vahendite arvestust peetakse vallavalitsuse raamatupidamises viisil, mis võimaldab eristada määruse rakendamisel tehtud väljamakseid muudest maksetest.

(2) Vallavalitsus annab eluruumi kohandamise kohta kogutud ja analüüsitud teabe põhjal hinnangu meetme tegevuse tulemuslikkusele ja elluviimisele.

(3) Info kogumiseks on vallavalitsusel õigus:  
1) viia kohandatud eluruumides läbi paikvaatlusi;  
2) küsitleda kohanduse saajat ja kohandatud eluruumi teisi kasutajaid;  
3) koostada nende tegevuste kohta akt.

**§ 11. Rakendussätted**

Määrus jõustub kolmandal päeval pärast Riigi teatajas avaldamist.

Urmas Kristal

volikogu esimees

**MÄÄRUSE EELNÕU SELETUSKIRI**

|  |  |
| --- | --- |
| Akti andja: | Märjamaa Vallavolikogu |
| Õigusakti liik: | Määrus |
| Õigusakti pealkiri: | **Puuetega inimeste eluaseme füüsiline kohandamine** |
| Õigusakti algataja: | Märjamaa Vallavalitsus |
| Eelnõu ja seletuskirja koostaja(d): | Marge Viska  Sotsiaalosakonna juhataja |
| Komisjonid (s.h osavallakogu), kellele eelnõu suunata arutamiseks: | Sotsiaalkomisjon |
| Huvirühmade kaasamine ja avalik konsultatsioon: | - |
| Eelnõu ettekandja istungil: | Marge Viska  Sotsiaalosakonna juhataja |
| Õigusakti vastuvõtmiseks vajalik häälteenamus: | Poolthäälteenamus |
| Isikud, keda kutsuda eelnõu menetluse ajaks volikogu istungile: | Marge Viska  Sotsiaalosakonna juhataja |
| Isikud, kellele saata õigusakti ärakiri: | Vigala Osavallavalitsus, Määrus avaldatakse Riigi Teatajas ja valla kodulehel |

|  |
| --- |
| 1. **Eelnõu õiguslik alus** |
| Määrus kehtestatakse kohaliku omavalitsuse korralduse seaduse § 22 lõike 1 punkt 5 ja § 22 lõike 2, sotsiaalhoolekande seaduse § 14 lõike 2 ja § 42 lõike 1 ning sotsiaalkaitseministri 26. veebruari 2018 määruse nr 4 „Puuetega inimeste eluaseme füüsiline kohandamine“ § 24 lõike 1 punkti 1 ning Märjamaa Vallavolikogu 15.05.2018 määrus nr 26 „Sotsiaalhoolekandelise abi andmise kord“ § 109 lg 5 alusel.  KOKSi § 22 lõige 1 punkt 5 sätestab, et volikogu ainupädevusse kuulub toetuste andmise ja valla või linna eelarvest finantseeritavate teenuste osutamise korra kehtestamine. Sama paragrahvi lõige 2 sätestab, et õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.  SHS § 14 lõige 1 sätestab, et kohaliku omavalitsuse üksus kehtestab sotsiaalhoolekandelise abi andmise korra, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi ja korda. Sama paragrahvi lõige 2 sätestab, et kohaliku omavalitsuse üksus võib korraldada sotsiaalteenuseid ja maksta täiendavaid sotsiaaltoetusi kohaliku omavalitsuse üksuse eelarvest kohaliku omavalitsuse üksuse kehtestatud tingimustel ja korras.  Sotsiaalkaitseministri 26.02.2018 määruse nr 4 „Puuetega inimeste eluaseme füüsiline kohandamine“ § 24 lg 1 p 1 sätestab, et toetuse saaja (KOV) esitab hiljemalt esimese maksetaotlusega omavalitsuse õigusakti.  <https://www.riigiteataja.ee/akt/128022018002?leiaKehtiv>  Märjamaa Vallavolikogu 15.05.2018 määrus nr 18 „Sotsiaalhoolekandelise abi andmise kord“ § 109 lg sätestab, et projekti „Puuetega inimeste eluaseme füüsiline kohandamine“ alusel toetuse andmise tingimused ja kord kehtestatakse volikogu määrusega.  <https://www.riigiteataja.ee/akt/408042016019?leiaKehtiv>  Kohaliku omavalitsuse korralduse seadus KOKS <https://www.riigiteataja.ee/akt/126032013006?leiaKehtiv>  Sotsiaalhoolekande seadus SHS <https://www.riigiteataja.ee/akt/128122017066?leiaKehtiv> |

|  |
| --- |
| 1. **Eelnõu vastuvõtmise vajalikkuse põhjendus:**   Märjamaa Vallavolikogu 15.05.2018 määrus nr 26 „Sotsiaalhoolekandelise abi andmise korra“ § 55 lg 2 ja § 108-109 reguleerivad puudega inimesele eluruumi kohandamise toetuse andmist, sh § 109 lg 5 sätestab, et ERF projekti „Puuetega inimeste eluaseme füüsiline kohandamine“ alusel toetuse andmise tingimused ja kord kehtestatakse volikogu eraldi määrusega.  Projektiga saab rahalisi vahendeid taotleda EL Euroopa Regionaalarengu Fondilt meetme tegevuse 2.5.2 „Puuetega inimeste eluaseme füüsiline kohandamine“ toetuse voorude kaudu. Nimetatud meetme määruse (Sotsiaalkaitseministri määrus 26.02.2018 määrus nr 4) nr 4 § 24 lg 1 p 1 alusel on vaja meie praegusesse regulatsiooni lisada alljärgnev teave:  kohanduse saajate teavitamise kohta;  toetuse taotluste vastuvõtmise ja menetlemise kord;  toetuse saajate nimekirja koostamise aluste kohta;  kohanduste tegemiseks vajalike kokkulepete, lepingute sõlmimise kohta;  kohanduse saajale või tegijale lepingu kohaselt tööde eest tasumise kohta;  dokumentide säilitamise kohta;  kohanduse mõju hindamise kohta. |

|  |
| --- |
| 1. **Õigusaktid, mis reguleerivad küsimust käesoleval ajal**   Märjamaa Vallavolikogu 15.05.2018 määrus nr 26 „Sotsiaalhoolekandelise abi andmise kord“  Sotsiaalseadustiku üldosa seadus, sotsiaalhoolekandeseadus, haldusmenetluse seadus, võlaõigusseadus. |

|  |
| --- |
| 1. **Eelnõu sisu ja võrdlev analüüs** |
| Märjamaa Vallavolikogu 15.05.2018 määrus nr 26 „Sotsiaalhoolekandelise abi andmise kord“ § 109 lg 5 alusel kehtestatakse uus kord, mis sätestab toetuse määramise tingimused ja korra puuetega inimese kasutuses oleva eluruumi kohandamiseks „Ühtekuuluvuspoliitika fondide rakenduskava 2014-2020“ prioriteetse suuna 2 „Sotsiaalse kaasatuse suurendamine“ meetme 2.5 „Hoolekande taristu arendamine, keskkonna kohandamine puuetega inimeste vajadustele vastavaks“ tegevuse 2.5.2 „Puuetega inimeste eluaseme füüsiline kohandamine“ raames. |

|  |
| --- |
| 1. **Õigusaktid, mida on eelnõu õigusaktina vastuvõtmisel vaja tunnistada kehtetuks, tühistada või muuta** |
| - |

|  |
| --- |
| 1. **Õigusakti vastuvõtmisega kaasnevad rakendusaktid** |
| - |

|  |
| --- |
| 1. **Õigusakti rakendamisega kaasnevad kulud ja katteallikad:**   Eelnimetatud meetme I voorus esitas Märjamaa vald projektitaotluse, mis rahastati (projekti abikõlbulikud kulud olid 40 956,86 eurot, millest maksimaalne taotletav toetussumma oli 34 813,33 eurot). II voorus (21.02-26.08.2019) on Märjamaa vallal õigus küsida toetust 41 882 eurot 9 kodu kohandamiseks. |

|  |
| --- |
| 1. **Eelnõule lisatavad muud asjasse puutuvad materjalid (loetelu koos viidetega)** |
| Puuetega inimeste sotsiaaltoetuste seadus (PISTS) <https://www.riigiteataja.ee/akt/13114771?leiaKehtiv>  Isikuandmete kaitse seadus1 (IKS) <https://www.riigiteataja.ee/akt/106012016010?leiaKehtiv>  Vabariigi Valitsuse 21.08.2014.a määruse nr 133 „Perioodi 2014-2020 struktuuritoetuse taotlemise ja taotluste menetlemise nõuded ja tingimused toetuse andmise tingimuste määruse kehtestamiseks“  <https://www.riigiteataja.ee/akt/126082014006?leiaKehtiv>  Perioodi 2014-2020 struktuurtoetuse seadus STS  <https://www.riigiteataja.ee/akt/121062014001?leiaKehtiv>  Puuetega inimeste eluaseme füüsiline kohandamine <https://www.riigiteataja.ee/akt/128022018002?leiaKehtiv>  Sotsiaalseadustiku üldosa seadus SÜS <https://www.riigiteataja.ee/akt/130122015003> |

|  |  |
| --- | --- |
| Eelnõu esitamise kuupäev | 08 04 2019 |

|  |  |  |
| --- | --- | --- |
| Eelnõu kooskõlastaja/arvamuse andja: | Seisukoht ja põhjendus, ettepanekud: | Kuupäev: |
| Märjamaa Vallavalitsus | Esitada volikogule vastuvõtmiseks. | 10.04.2019 |
| sotsiaalkomisjon | Toetas määruse vastuvõtmist. | 10.04.2019 |